শুভেন্দু চলে যেতেই ধূপগুড়ির কুর্শামারিতে বিক্ষোভে বন্যা দুর্গতরা

নিজস্ব সংবাদদাতা, জলপাইগুড়ি: ধূপগুড়ি (Dhupguri) ব্লকের কুর্শামারি (Kurshamari) গ্রামে বিরোধী দলনেতা শুভেন্দু অধিকারীর (Subhendu Adhikari) সফর শেষে বন্যা দুর্গতদের (Flood Disaster) বিক্ষোভ। বৃহস্পতিবার ত্রাণ শিবিরে এসে পরিস্থিতি পর্যালোচনা করেন তিনি। কিন্তু তাঁর সফর শেষ হতেই বিক্ষোভে ফেটে পড়েন বন্যা কবলিত এলাকার বহু বাসিন্দা। অভিযোগ, তাঁদের কথা শোনার সুযোগই দেননি বিরোধী দলনেতা।

স্থানীয়দের দাবি, তাঁরা ত্রাণ নিতে আসেননি, বরং নিজেদের সমস্যার কথা সরাসরি জানাতে চেয়েছিলেন। কিন্তু শুভেন্দু অধিকারী সংক্ষিপ্ত সময় অবস্থান করেই ফিরে যান। হোগলাপাতা এলাকার এক ক্ষতিগ্রস্ত বাসিন্দা ক্ষোভের সঙ্গে বলেন, “আমরা ত্রাণ নিতে আসিনি, আমরা এসেছিলাম আমাদের দুর্দশার কথা বলতে। কিন্তু আমাদের কেউ শুনল না।”

আরও পড়ুন- খগেন মুর্মুকে দেখতে শিলিগুড়িতে হাসপাতালে শুভেন্দু

বিক্ষোভকারীরা আরও অভিযোগ করেন, বিরোধী দলনেতা ত্রাণ শিবিরে এলেও আশপাশের ক্ষতিগ্রস্ত এলাকা বা নদীবাঁধ পরিদর্শন করেননি। এর জেরে স্থানীয়দের মধ্যে হতাশা ছড়িয়ে পড়ে। পরে পুলিশ ও প্রশাসন পরিস্থিতি সামাল দেয়।

উল্লেখ্য, সম্প্রতি ধূপগুড়ি ব্লকের একাধিক গ্রাম ভয়াবহ বন্যায় ক্ষতিগ্রস্ত হয়েছে। বহু পরিবার এখনও অস্থায়ী ত্রাণ শিবিরে আশ্রিত। এদিন শুভেন্দু অধিকারীর সফর ঘিরে এলাকায় প্রত্যাশা ছিল প্রবল, কিন্তু তাঁর সংক্ষিপ্ত সফরের পরেই ক্ষোভে ফেটে পড়লেন দুর্গত গ্রামবাসীরা।

দেখুন আরও খবর-